ΓΡΑΠΤΗ ΕΡΩΤΗΣΗ E-3908/98

υποβολή: Miguel Arias Cañete (PPE) προς την Επιτροπή

(4 Ιανουαρίου 1999)

Θέμα: Κατ' αποκοπήν ενίσχυση της παραγωγής πυρηνελαίου

Στο ισχύον σύστημα το μόνο καθεστώς ενίσχυσης κατ' αποκοπήν που εξακολουθεί να διατηρείται είναι εκείνο που εφαρμόζεται στην παραγωγή πυρηνελαίου. Για κάθε 100 κιλά παραγόμενου ελαιολάδου εισπράττεται ενίσχυση για 108 κιλά (το 8 % ανιστοιχεί στο πυρηνέλαιο), ανεξάρτητα αν παράγεται ή όχι το πυρηνέλαιο, πράγμα που δεν επιβεβαιώνεται.

Εάν η καταβολή της ενίσχυσης γινόταν για την πραγματική παραγωγή πυρηνελαίου θα καθίστατο δυνατή η βελτίωση και διευκόλυνση των ελέγχων, χωρίς τούτο να συνεπάγεται πρόσθετη δημοσιονομική επιβάρυνση, δοθέντος ότι η παραγωγή πυρηνελαίου συμπεριλαμβάνεται στη μέγιστη εγγυημένη ποσότητα, το δε ποσό που καταβάλλεται για την παραγωγή είναι το ίδιο, είτε πρόκειται για το ελαιόλαδο είτε για το πυρηνέλαιο, και η ενίσχυση της παραγωγής εισπράττεται σε αμφότερες τις περιπτώσεις από τον παραγωγό.

Με τον τρόπο αυτό θα προσαρμοζόταν το ισχύον σύστημα στην πραγματική κατάσταση, δοθέντος ότι με το κατ' αποκοπήν σύστημα καταβάλλονται ενισχύσεις για πυρηνέλαια που δεν έχουν παραχθεί,ενώ θα βελτιωνόταν η ποιότητα παρθένου ελαιολάδου, δοθέντος ότι η εξαντλητική έκθλιψη της ελιάς συνεπάγεται αύξηση της ποσότητας εις βάρος της ποιότητας. Επίσης με την ενίσχυση της πραγματικής παραγωγής, και δεδομένου ότι χορηγείται η ίδια ενίσχυση για την πραγματική παραγωγή τόσο του ελαιολάδου όσο και του πυρηνελαίου, δεν θα ήταν αναγκαία η εξαντλητική έκθλιψη του ελαιοκάρπου στα ελαιοτριβεία διότι το προς είσπραξη ποσόν θα ήταν το ίδιο, ανεξαρτήτως του ποσοστού που εισπράττει ο ελαιοπαραγωγός χωριστά για την κάθε περίπτωση. Τούτο θα απέβαινε επίσης προς όφελος του περιβάλλοντος.

Λαμβάνοντας υπόψη τα ανωτέρω, δεν νομίζει η Επιτροπή ότι θα ήταν αναγκαία η αναθεώρηση του συστήματος ώστε να προσαρμοσθεί περισσότερο στην πραγματική κατάσταση προς όφελος του καταναλωτή και του περιβάλλοντος;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-3904/98, E-3905/98, E-3906/98, E-3907/98 και E-3908/98

(3 Φεβρουαρίου 1999)

Κατά την έγκριση του κανονισμού (ΕΚ) 1638/98 του Συμβουλίου της 20 Μαρτίου 1998, για την τροποποίηση του κανονισμού αριθ. 136/66/ΕΟΚ περί κοινής οργανώσεως της αγοράς στον τομέα των λιπαρών ουσιών(1), η Επιτροπή και το Συμβούλιο συμφώνησαν να δοθεί ειδική προτεραιότητα στην ενδελεχή εξέταση των πτυχών που αφορούν τη στρατηγική της ποιότητας, συμπεριλαμβανομένων των πτυχών που συνδέονται με το πυρηνέλαιο, κατά τη διάρκεια της περιόδου που προηγείται της προτάσεως της οριστικής αναμορφώσεως της ΚΟΑ του ελαιολάδου.

Κατά την εκπόνηση και την έγκριση του κανονισμού (ΕΚ) 2366/98 της Επιτροπής της 30ης Οκτωβρίου 1998(2) που αφορά λεπτομέρειες εφαρμογής του καθεστώτος ενισχύσεως στην παραγωγή ελαιολάδου για τις περιόδους εμπορίας 1998/1999 έως 2000/2001, η Επιτροπή προσπάθησε να επιφέρει τις πλέον απαραίτητες προσαρμογές στην νομοθεσία αναμένοντας την ενδελεχή εξέταση της ερωτήσεως που θα γίνει πριν από την εκπόνηση των προτάσεων της οριστικής αναμορφώσεως. Αυτό συμβαίνει παραδείγματος χάριν για τις πτυχές που συνδέονται με την κατάποκοπή πληρωμή ενισχύσεως στην παραγωγή πυρηνελαίων (8 %) και την προσαρμογή της.

Όσον αφορά τις άλλες πτυχές όπως οι έλεγχοι των ελαιοπυρήνων στα ελαιουργεία και τα τραπεζικά έγγραφα για την πώληση των ελαιοπυρήνων, οι υπηρεσίες ελέγχου των κρατών μελών και ειδικότερα οι φορείς ελέγχου ελαιολάδου υποχρεούνται να διασφαλίσουν την κανονικότητα των δαπανών που πραγματοποιούνται για την ενίσχυση στην παραγωγή ελαιολάδου και ως προς αυτό, να απαιτούν εκ μέρους των ελαιοτριβείων ή των άλλων φορέων που εμπλέκονται στη διαχείριση του μέτρου, τη διατήρηση ειδικής λογιστικής και όποιου άλλου μέτρου έκριναν κατάλληλο οι υπηρεσίες αυτές.

Όσον αφορά ειδικότερα τον καθορισμό του συντελεστού της αποδόσεως των ελαιοτριβείων, ο κανονισμός (ΕΚ) 2366/98 στο άρθρο 9 παράγραφος 3 θεσπίζει ότι οι συντελεστές που επικαλείται το Αξιότιμο μέλος του Κοινοβουλίου είναι ενδεικτικοί και πρέπει να λαμβάνονται υπόψη στην περίπτωση κατά την οποία διαπιστώνονται ελλείψεις στις τεχνικές προδιαγραφές του ελαιοτριβείου.

(1) ΕΕ L 210 της 28.7.1998.

(2) ΕΕ L 293 της 31.10.1998.